Ehdotus neuvoston päätökseksi neljännen Lomén yleissopimuksen 366 a artiklan täytäntöönpanomenettelystä /* KOM/96/0069 lopull. - AVC 96/0050 */



Virallinen lehti nro C 119 , 24/04/1996 s. 0007



Ehdotus neuvoston päätökseksi neljännen Lomén yleissopimuksen 366 a artiklan täytäntöönpanomenettelystä (96/C 119/06) KOM(96) 69 lopull. - 96/050(AVC) (Komission esittämä 26 päivänä helmikuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 238 artiklan, ottaa huomioon komission ehdotuksen, ottaa huomioon Euroopan parlamentin puoltavan lausunnon, sekä katsoo, että yhteisön politiikka kehitysyhteistyön alalla myötävaikuttaa Euroopan yhteisön perustamissopimuksen 130 u artiklan mukaisesti kehityksen sekä kansanvallan ja oikeusvaltion lujittamisen yleiseen tavoitteeseen sekä ihmisoikeuksien ja perusvapauksien kunnioittamisen tavoitteeseen, Mauritiuksessa 4 päivänä marraskuuta 1995 allekirjoitetun ja Loméssa 15 päivänä joulukuuta 1989 allekirjoitetun, neljännen AKT-EY-yleissopimuksen (jäljempänä "yleissopimus") muuttavan sopimuksen 5 artiklassa määrätään, että ihmisoikeuksien sekä kansanvallan ja ihmisoikeuksien periaatteiden kunnioittaminen on olennainen osa yleissopimusta, yleissopimuksen 366 a artiklassa määrätään, että jos osapuoli katsoo, että toinen osapuoli on täyttänyt puutteellisesti 5 artiklassa tarkoitetun olennaista osaa koskevan velvoitteen, se voi pyytää toista osapuolta neuvottelemaan ja toteuttaa tarvittavat toimenpiteet, mukaan lukien tarvittaessa, mutta ainoastaan viimeisenä keinona, yleissopimuksen soveltamisen keskeyttäminen osittain tai kokonaan kyseiseen osapuoleen, olisi hyväksyttävä tehokas noudatettava menettely tarvittavien toimenpiteiden toteuttamiseksi, yleissopimuksen 366 a artiklassa "osapuolella" tarkoitetaan yhtäältä yhteisöä ja Euroopan unionin jäsenvaltioita ja toisaalta jokaista AKT-valtiota, ja jäsenvaltiot tekevät yleissopimuksen kattamia ja toimivaltaansa kuuluvia aloja varten samanaikaisesti päätöksen neuvoston valtuuttamisesta tarvittaessa tekemään päätöksiä myös näillä aloilla tämän päätöksen 1 ja 2 artiklan perusteella, ON PÄÄTTÄNYT SEURAAVAA: 1 artikla Kun neuvosto komission tai jonkin jäsenvaltion aloitteesta katsoo, että jokin AKT-valtio on täyttänyt puutteellisesti 5 artiklassa tarkoitetun olennaista osaa koskevan velvoitteen, se pyytää erityisen kiireellisiä tapauksia lukuun ottamatta kyseistä AKT-valtiota neuvottelemaan yleissopimuksen 366 a artiklan ensimmäisen kohdan mukaisesti. Neuvosto tekee ratkaisunsa määräenemmistöllä. 2 artikla Jos neuvotteluille 366 a artiklassa määrätyssä määräajassa ei yrityksistä huolimatta löydetä ratkaisua, tai välittömästi kiireellisessä tapauksessa tai osapuolen kieltäydyttyä neuvottelemasta, neuvosto voi yleissopimuksen 366 a artiklan mukaisesti päättää komission ehdotuksesta toteuttaa tarvittavat toimenpiteet määräenemmistöllä. Neuvoston päätös tulee voimaan päivänä, jona se julkaistaan. Päätöksestä ja jokaisesta muutoksesta ilmoitetaan välittömästi Euroopan parlamentille. Neuvoston puheenjohtaja antaa tiedon näin päätetyistä toimenpiteistä kyseiselle AKT-valtiolle ennen niiden voimaantuloa. Kun toimenpiteistä päätetään välittömästi, toimenpiteistä annetaan tieto AKT-valtiolle samanaikaisesti kuin sitä pyydetään neuvottelemaan. 3 artikla Tämä päätös tulee voimaan seuraavana päivänä sen jälkeen kun se on tehty.